જિતેન્દ્ર પણ વિચારતો કે એકાદ બાઈક તો નવું લેવું પડે તેમ છે. એની પાસે જે સ્કૂટર હતું તે હડપ્પન સંસ્કૃતિનું હોય તેવું હતું. દીકરો ટપુ નાનો હતો છતાં તે કહેતો કે આવું ડબલા જેવું ટીવી કાઢી નવું લેવું છે. ‘બેટા, નવા ટીવીનો ખરચ શા માટે ? સહેવાગ સિક્સર મારે છે ત્યારે નવા ટીવીમાં પણ છ રન જ હશે અને આ ટીવીમાં પણ છ રન હોય છે.’ અલબત્ત જિતેન્દ્રને ખાતરી હતી કે એકાદવાર આકસ્મિક ધનલાભ થઈ જાય પછી બધી જ માગણીઓ પૂરી થઈ શકશે. પણ ‘વો સુબહ કબ આયેગી….’ થોડા દિવસ પછી ખબર પડી કે જિતેન્દ્રને અકસ્માત થયો છે. તેમનો પગ ભાંગી ગયો છે. જિતેન્દ્રને તો આકસ્મિક ધનયોગની ઈચ્છા હતી. એને બદલે અકસ્માત યોગ આવી ગયો !! હું ખબર કાઢવા ગયો ત્યારે જિતેન્દ્ર ગમગીન ચહેરે સૂતો હતો.